
U skladu sa odredbama člana 95 stav 2 Zakona o javnim nabavkama („Službeni list CG“, br. 74/19, 3/23, 11/23 i 84/24), a povodom zahtjeva za pojašnjenje tenderske dokumentacije, dostavljamo:

POJAŠNJENJE BROJ 1

TENDERSKE DOKUMENTACIJE ZA OTVORENI POSTUPAK JAVNE NABAVKE  ZA  SOFTVERSKI SISTEM MARKET MANAGEMENT SYSTEM (MMS) SA ODRŽAVANJEM


Dana 16.05.2025. godine putem ESJN-a pristigao je zahtjev za pojašnjenje Tenderske dokumentacije od zainteresovanog privrednog subjekta:

Pitanje br. 1: 
U tehničkoj specifikaciji se navodi da je predmet nabavke projekat razvoja softvera, dok se u djelu tenderske dokumentacije sa opisom kriterijuma za izbor najpovoljnije ponude pored cijene i garantnog roka, značajno boduju (ukupno 32 boda) i dokazi o već realizovanim ugovorima za izvršenje razvoja, isporuke, implementacije ili o održavanju IT rješenja, modula: 
· SETTINGS,
· NOMINATION MANAGEMENT MODUL
· PLANNING MODUL
· RETAIL ELECTRICITY MARKET 

Da li je predmet nabavke implementacija gotovog MMS softverskog rješenja ili je nabavka usluga razvoja i implementacije softverskog rješenja za potrebe korisnika?
Odgovor na pitanje broj 1:
Predmet nabavke je nabavka softverskog sistema koji je potrebno prilagoditi potrebema Crnogorskog operatora tržišta električne energije u skladu sa važećim crnogorskim zakonodavstvom iz oblasti energetike. Napominjemo da nadležnosti operatora sistema u okviru ENTSO-a i market operatora nisu iste u svakoj zemlji na teritoriji ENTSO-a.
Pitanje br. 2 : 
U opisu kriterijuma za izbor najpovoljnije ponude od Ponuđača se za potrebe dokazivanja parametara kvaliteta II do V, zahteva dostava potvrde, izdate od strane ovlašćenog lica privrednog društva/investitora, kojom se nedvosmisleno potvrđuje da je ponuđač uspješno realizovao ili održavao opisani softverski modul. Dalje se navodi da Ponuđač dokazuje reference dostavljanjem ugovora uz prednje navedene potvrde/izjave, u okviru svoje ponude na Elektronskom sistemu javnih nabavki (sekcija “Ostala dokumenta”), radi potvrde samog parametra kvaliteta  i njene validnosti.
Uzimajući u obzir da su potencijalni Ponuđači sa svojim klijentima/korisnicima potpisali i Non-Disclosure Agreemente u kojima se ustupanje/dostavljanje ugovora trećim stranama zabranjuje, da li je za dokazivanje predmetnih parametara kvaliteta dovoljno dostavljanje potvrde/a, izdatih od strane ovlašćenog lica privrednog društva/investitora, kojom se nedvosmisleno potvrđuje da je ponuđač uspješno realizovao ili održavao opisani softverski modul na kojoj su sadržani svi zahtijevani podaci definisani tenderskom dokumentacijom i zakonom o javnim nabavkama Crne Gore?
Dodatno, smatramo da  metodologija vrednovanja nije postavljena u skladu sa Pravilnikom o metodologiji i načinu vrednovanja jer iskustvo ponuđača kao privrednog subjekta nije predviđeno kao parametar kvaliteta, već samo iskustvo lica.
Odgovor na pitanje broj 2:
Tenderskom dokumentacijom je određeno da su ponuđači dužni dostaviti potvrdu/izjavu izdatu od strane ovlašćenog lica privrednog društva/investitora, kojom se nedvosmisleno potvrđuje da je ponuđač uspješno realizovao ili održavao opisani softverski modul kao i dostavljanje ugovora uz navedenu potvrdu/izjavu (prekrivanjem podataka koji su utvrđeni kao poslovna tajna).
U okviru kriterijuma za vrednovanje ponuda komisija nije propisala kao parametar iskustvo ponuđača kao privrednog subjekta, već je u skladu sa članom 106 stav 1 tačka 1 Zakona o javnim nabavkama koji se odnosi na uslove stručne i tehničke sposobnosti, iskustvo na kvalitetnom i uspješnom izvršavanju istih ili sličnih poslova iz oblasti predmeta nabavke, propisala u dijelu koji se odnosi uslove za učešće u postupku i zahtjeve u pogledu načina izvršavanja predmeta nabavke.
Pitanje br. 3 : 
U tački 7 tenderske dokuementacije -  Metodologija vrednovanja ponuda se pod Napomenom navodi da  je Ponuđač dužan  da u u roku od 20 dana od dana otvaranja ponuda na poziv Komisije za sprovođenje postupka  javne nabavke izvrši prezentaciju funkiconalnosti ponuđenog softverskog rješenja u prostorijama Naručioca.
Smatramo da je pozivanje i prisustvo ponuđača u toku vrednovanja ponude u suprotnosti sa članom 134 stav 1 Zakona o javnim nabavkama Crne Gore.

Odgovor na pitanje broj 3:
Odredbom člana 134 stav 1 Zakona o javnim nabavkama propisano je sljedeće „Komisija je dužna da nakon otvaranja ponuda izvrši pregled i ocjenu ponuda, bez prisustva ovlašćenih predstavnika ponuđača“, iz čega nesumnjivo proizilazi da citiranim članom zakona komisija ne vrši vrednovanje ponuda kako je to navedeno u zahtjevu za pojašnjenje tenderske dokumentacije, već to čini nakon pregleda i ocjene ponuda. 
Takođe, u dijelu koji se odnosi na uslove za učešće i zahtjeve u pogledu načina izvršavanja predmeta nabavke komisija je odredila tip uslova – stručna i tehnička sposobnost kako slijedi: „U postupku javne nabavke može da učestvuje samo ponuđač koji posjeduje iskustvo na kvalitetnom i uspješnom izvršavanju istih ili sličnih poslova iz oblasti predmeta nabavke. Za dokazivanje ispunjenosti ovog uslova, ponuđač dostavlja dokaz o implementaciji ili o održavanju softverskog IT rješenja / modula za balansni obračun i finansijska poravnanja sistema (ACCOUNTING SETTLEMENTS) iz oblasti elektroenergetike na teritoriji ENTSO-e u posljednjih 5 (pet) godina, računajući i godinu u kojoj je započet postupak javne nabavke. Uspješno izvršena usluga implementacije ili održavanja softverskog IT rješenja / modula za balansni obračun i finansijska poravnanja sistema (ACCOUNTING SETTLEMENTS) iz oblasti elektroenergetike na teritoriji ENTSO-e u posljednjih 5 (pet) godina, u okviru softverskog sistema MARKET managment ili nezavisno, dokazuje se dostavljanjem potvrde, izdate od strane ovlašćenog lica privrednog društva/investitora tj. nadležnih organa država članica ENTSO-e, kojom se nedvosmisleno potvrđuje da je ponuđač uspješno realizovao ili održavao opisani softverski modul. U slučaju nedoumica u vezi sa ispravnošću potvrde, Naručilac može kontaktirati subjekta koji je izdao potvrdu radi pojašnjenja ili provjere navoda iz iste. Pod istim poslovima podrazumijevaju se poslovi na implementaciji/održavanju gore navedenog IT Rješenja kod Operatora tržišta u okviru Evropske Energetske zajednice. Pod sličnim poslovima podrazumijevaju se poslovi implementacije/održavanje kod TSO u okviru ENTSO-e oblasti. U postupku provjere validnosti dostavljenog dokaza, ponuđač je dužan da u roku od 20 dana od dana otvaranja ponuda na poziv Komisije za sprovođenje postupka javne nabavke izvrši prezentaciju funkcionalnosti ponuđenog softverskog rješenja u prostorijama Crnogorskog operatora tržišta električne energije. Napomena: Komisija će poziv za prezentaciju uputiti kroz ESJN - sekcija komunikacija u postupku.“ 
[bookmark: _GoBack]Uzimajući u obzir, da je ispunjenost navedenog uslova, zahtjev koji mora da ispunjava svaki privredni subjekat koji namjerava da podnese ponudu, potrebno je da svaki privredni subjekat izvrši prezentaciju funkcionalnosti softverskog rješenja pred komisijom u prostorijama naručioca, kako bi komisija nakon toga pristupila vrednovanju ponuda i uvjerila se da ponuđeno softversko rješenje  zadovoljava tehničke karakteristike koje su tražene tehničkom specifikacijom predmeta nabavke.
Pitanje br. 4: 
U uslovu za stručnu i tehničku sposobnost se zahtjeva dokaz o implementaciji ili o održavanju softverskog IT rješenja / modula za balansni obračun i finansijska poravnanja sistema (ACCOUNTING SETTLEMENTS) iz oblasti elektroenergetike na teritoriji ENTSO-e u posljednjih 5 (pet) godina.
Smatramo da je definicija ovog uslova u suprotnosti sa članom 10 Zakona o javnim nabavkama jer je formulacijom uslova izvršena teritorijalna diskriminacija.
Odgovor na pitanje broj 4:
Odredbom člana 10 Zakona o javnim nabavkma, komisija nije izvršila teritorijalnu diskriminaciju po predmetu nabavke, imajući u vidu da tenderskom dokumentacijom nije predvidjela kao ograničavajući uslov da u postupku javne nabavke mogu da učestvuju samo privredni subjekti sa određenog geografskog područja, stavljajući ih u povlašćen položaj u odnosu na druge privredne subjekte, već je tenderskom dokumentacijom omogućila učestvovanje u postupku javne nabavke svakom privrednom subjektu koji ispunjava traženi uslov, odnosno dostavljanje dokaza o implementaciji ili o održavanju softverskog IT rješenja / modula za balansni obračun i finansijska poravnanja sistema (ACCOUNTING SETTLEMENTS) iz oblasti elektroenergetike na teritoriji ENTSO-e u posljednjih 5 (pet) godina. 
Ističemo da je teritorija ENTSO-a organizacija koja okuplja operatore prenosnih sistema za električnu energiju iz Evrope i obuhvata teritoriju zemalja članica Evropske unije, zemlje EFTA, zemlje Zapadnog Balkana(Srbija, Bosna i Hercegovina, Crna Gora, Sjeverna Makedonija), Turska, Ukrajina, Gruzija, Moldavija i druge zemlje, pa je uzimajući u obzir navedeno, nejasno na koji način je komisija povrijedila citiranu odredbu Zakona o javnim nabavkama i onemogućila učešće podnosiocu zahtjeva u postupku javne nabavke.

Komisija za sprovođenje postupka javne nabavke:                               
Predsjednica komisije za sprovođenje postupka javne nabavke   Jelena Marković s.r.

Članica Komisije  za sprovođenje postupka javne nabavke     Snežana Marković s.r.

Član Komisije  za sprovođenje postupka javne nabavke        Rajko Kovačević  s.r.

Član Komisije  za sprovođenje postupka javne nabavke      Elvir Kerović  s.r

Član Komisije  za sprovođenje postupka javne nabavke     Šefko Kurpejović s.r.



